ሱዳን  ህገ ወጥ ስደተኞችን  ለመግታት  ከአውሮፓ ህብረት ጋር ተባብራ ለመሥራት ተስማማች
ሱዳን ህገ ወጥ ስደተኞችን ለመግታት  ከአውሮፓ ህብረት ጋር  ተባብራ ለመሥራት መስማማቷ ተገለጸ ።  በህገ ወጥ መንገድ የአውሮፓን ድንበር ለመርገጥ የሚሰደዱ ስደተኞችን ለመግታት ሱዳን ከአውሮፓ ህብረት ጋር ተባብራ ለመስራት ወሳኔ ላይ እንደደረሰች ነው ያሳወቀችው፡፡የጣሊያን የውጭ ጉዳይ ሚኒስቴር ባዘጋጀው እና የአፍሪካና የአውሮፓ ከፍተኛ ባለስልጣናት የተሳተፉበት ስብሰባ በሊቢያ አድርገው በህገ ወጥ መንገድ የአውሮፓን ድንበር ጥሰው የሚገቡ ህገ ወጥ ስደተኞችን ለማስቆምና አውሮፓን ለመጠበቅ የሚያስችል ውይይት አድርገዋል፡፡በጣሊያን የውጭ ጉዳይ ሚኒስቴር በተዘጋጀው መግለጫ ላይ የተገኙት የሱዳን የውጭ ጉዳይ ሚኒስትሩ ኢብራሂም ጋንደር ሃገራቸው ሱዳን  በሊቢያ አድርገው ወደ አውሮፓ ለመግባት ከሚሰደዱ ህገወጥ ስደተኞችን ለመከላከል አስተዋፅኦ እንደምታበረክት አስታውቀዋል፡፡በተጨማሪም ከጎረቤት ሀገራት ህገ ወጥ ስደትን እና ሕገ-ወጥ የሰዎች ዝውውርን ለመግታት የሱዳን መንግስት ጥረት ያደርጋል ሲሉም ገልፀዋል፡፡እንደ ሚኒስትሩ ገለፃ ሱዳን ለበርካታ አስርት አመታት ለአጎራባች ሃገራት ስደተኞች መጠለያ የነበረች ሲሆን የቻድና የሱዳን የጋራ ጦር ሃይሎችም አገሪቱን ድንበር ከተለያዩ አሸባሪዎች እንዲሁም ከወንጀልና የአደንዛዥ ዕፅ ስርጭትን ለመከላከል አስተዋፅኦ እንዳበረከቱ ገልፀዋል፡፡አሁንም ቢሆን ከጎረቤት ሃገራት ልምድ በመቅሰም መስራት ይፈልጋሉ፡፡እ.ኤ.አ ሚያዝያ 2016 በሱዳን የሚገኙ ስደተኞች የኑሮ ሁኔታን ለማሻሻል ፣ ስደተኞች ወደ መጡበት የማህበረሰብ ክፍል እንዲመለሱና በጠረፍ አካባቢ የሚስተዋሉ የደህንነት ችግሮች እንዲሻሻሉ ለማድረግ የአውሮፓ ህብረት 100 ሚሊዮን ዩሮ በጀት እንደተበጀተ ይታወሳል፡፡ከዚህ በተጨማሪም የአውሮፓ ህብረት ለአፍሪካ ከሠጠው  የ40 ሚሊዮን ዩሮ ድጎማ ሱዳን ህገ ወጥ ስደትን በተሻለ መንገድ መቆጣጠር እንዲያስችላት የድጎማው ተካፋይ ሆናለች፡፡የጣሊያን የውጭ ጉዳይ ሚኒስትሩ አንጀሊኖ አልፋኖ በበኩላቸው የሱዳን መንግስት በአፍሪካ የሚስተዋለውን ህገወጥ ስደትን ለመግታት የሚያደርጉትን ጥረት በማድነቅ ሱዳን ዋነኛ  አጋር ናት ሲሉ ገልፀዋታል፡፡እንደ አልፋኖ ገለፃ የጣሊያን መንግስት ስደተኞች በቻድ፣ በኒጀርና በሱዳን በኩል አድረገው ወደ ሊቢያ እንዳይገቡና የድንበር ተሻጋሪነትን ይበልጥ ለመቆጣጠር የሚያስችል  ለ ሶስቱ ሃገራት የ 10 ሚሊዮን ዩሮ ድጋፍ ያደርጋል፡፡የተባበሩት መንግሥታት የስደተኞች ጉዳይ ከፍተኛ ኮሚሽን እንደገለጸው እኤአ በ2017 በመጀመሪያዎቹ አምስት ወራት ከሊቢያ ወደ ጣሊያን በጀልባ ከተጓዙ ስደተኞች መካከል 2ሺ300 የሚሆኑት ሱዳናዊያን ናቸው፡፡ በአውሮፕላን ወደ ሊቢያ ተጉዘው ባህር አቋርጠው ወደ ጣሊያን  ለመግባት የሚሞክሩት ደግሞ የናይጄሪያ፣ የጊኒና የኮትዲቯር ስደተኞች ከፍተኛውን ቁጥር ይይዛሉ፡፡በቅርቡ በተደረገ ጥናት  መሰረት ወደ ጣሊያን ለመግባት በባህር ለመጓዝ የሞከሩ ከ2000 በላይ ስደተኞች  ለሞት ተዳርገዋል ፡፡ 73 ሺ የሚሆኑ ደግሞ ጣሊያን ገብተዋል፡፡ ከነዚህ ውስጥ አብዛኞቹ አፍሪካውያን ሲሆኑ የሱዳንን ድንበር አቋርጠው በሊቢያ የሚገቡ ስደተኞች ቁጥርም ከፍተኛ ነው፡፡